Refuġjati nisa jsibu saqaf fuq rashom fi Gwardamanġa
Appartament fi Gwardamanġa sar id-dar għal refuġjati nisa li qed irabbu waħidhom lil uliedhom f'Malta. L-inawgurazzjoni ta' Blessed Gerard Residence saret fil-ġimgħa li fiha jitfakkar il-Jum Dinji tal-Migranti u r-Refuġjati. Żewġ refuġjati nisa mill-Eritrea u l-Etjopja żanżnu appartament fi Gwardamanġa li nbidel f'residenza għal ommijiet refuġjati li qed irabbu waħidhom lil uliedhom. "Thank you very much. I am very happy. God Bless you. All of you," qalet waħda mir-refuġjati. Dan il-proġett twettaq bis-sehem tal-Malta Cross Corps u l-Kummissjoni Emigranti. Id-Direttur tal-Kummissjoni Emigranti, Monsinjur Alfred Vella, qal li r-residenza tesa' 3 persuni. "L-ispiża kollha biex ġie refurbished intefqu 'l fuq minn €30,000 imma għall-grazzja ta' Alla bil-benefatturi wasalna wkoll," qal id-Direttur tal-Kummissjoni Emigranti Monsinjur Alfred Vella. L-inawgurazzjoni ta' Blessed Gerard Residence saret mill-Arċisqof Charles J. Scicluna fl-okkażjoni tal-Jum Dinji tal-Migranti u r-Refuġjati li jitfakkar il-Ħadd li ġej.